Ενώπιον επιτροπής του Βρετανικού Κοινοβουλίου ο Ρούπερτ Μέρντοκ
δήλωσε ότι δεν θεωρεί τον εαυτό του υπεύθυνο για το σκάνδαλο
Ο μεγιστάνας των μέσων ενημέρωσης, Ρούπερτ Μέρντοκ, δήλωσε ότι αισθάνεται ταπεινωμένος από το σκάνδαλο των τηλεφωνικών υποκλοπών των επιχειρήσεων τύπου που διαθέτει στη Βρετανία, αλλά πρόσθεσε ότι ο ίδιος δεν είναι προσωπικά υπεύθυνος για όσα συνέβησαν. Ο 80χρονος Μέρντοκ απάντησε σε ερωτήσεις την Τρίτη ενώπιον κοινοβουλευτικής επιτροπής που διεξάγει την έρευνα. Ο αυστραλός μεγιστάνας κατέθεσε στην επιτροπή μαζί με τον γιο του Τζέιμς και την αναπληρώτρια διευθύντρια της πολυεθνικής του εταιρείας μέσων ενημέρωσης, την News Corporation. Ο πατέρας Μέρντοκ χαρακτήρισε την πρώτη του κατάθεση ενώπιον του Βρετανικού Κοινοβουλίου «την πιο ταπεινωτική ημέρα της ζωής του». Ωστόσο όταν ερωτήθηκε εάν είναι προσωπικά υπεύθυνος «για το συγκεκριμένο φιάσκο» απάντησε κατηγορηματικά «όχι». Ερωτηθείς για το ποιος ευθύνεται ο κ. Μέρντοκ επέρριψε την ευθύνη «στους ανθρώπους που εμπιστεύτηκε για να διοικήσουν την επιχείρηση του και ίσως σε ανθρώπους που εμπιστεύτηκαν οι δικοί του άνθρωποι». Ο ίδιος απέρριψε τους υπαινιγμούς ότι πρόκειται να παραιτηθεί, υποστηρίζοντας πως πιστεύει ότι είναι «το καλύτερο πρόσωπο για να ξεκαθαρίσει την κατάσταση». Πατέρας και γιος απάντησαν σε ερωτήσεις για σχεδόν τρεις ώρες. Η ακρόαση διεκόπη για μικρό χρονικό διάστημα λίγο πριν το τέλος όταν ένας άνδρας από το ακροατήριο προσπάθησε να προσεγγίσει τον Ρούπερτ Μέρντοκ με ένα πιάτο με αφρό ξυρίσματος. Η σύζυγος του, Γουέντι Ντένγκ, που καθόταν πίσω του σηκώθηκε όρθια και προτάσσοντας το δεξί της χέρι προστάτεψε τον σύζυγο της από τον επιτιθέμενο άνδρα, τον οποίο συνέλαβαν στη συνέχεια οι άνδρες της ασφάλειας. Τα βρετανικά μέσα ενημέρωσης αργότερα μετέδωσαν ότι ο δράστης είναι ένας κωμικός ονόματι Τζόνι Μάρμπλς. Σε αυτή την κατάθεση, πατέρας και γιος Μέρντοκ ζήτησαν επανειλημμένα συγνώμη για τις υποκλοπές που έγιναν σε αρκετές χιλιάδες κλήσεις από δημοσιογράφους που εργάζονταν στην εφημερίδα News Of The World η οποία και έκλεισε πρόσφατα μετά από 168 χρόνια παρουσίας.